钦定古今图书集成/明伦汇编/交谊典/第046卷 > 朱子语类 > 《谢赵王赉米启》前人
## 钦定古今图书集成/明伦汇编/交谊典/第046卷 > 朱子语类 > 《谢赵王赉米启》前人

某启：奉教，垂赉米十石。丹乌衔穟，既集西周；黄雀随
车，还蜚东市。渍而为种，不无霜雪之精；取以论兵，即
有山川之势。某陋巷箪瓢，栉风沐雨，剥榆皮于秋塞，
握蛰燕于寒山。仰费国租，遂开尘甑。非丹灶而泪珠，
异荆台而炊玉。东方朔之捧米，既息长饥；西门豹之
垦田，方惭此赉。